Direktiva Komisije 94/54/ES

z dne 18. novembra 1994

o obveznih navedbah na označbah nekaterih živil poleg tistih, določenih v Direktivi Sveta 79/112/EGS

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 79/112/EGS z dne 18. decembra 1978 o približevanju zakonodaje držav članic o označevanju, predstavljanju in oglaševanju živil za prodajo končnemu potrošniku [1], kakor je bila nazadnje spremenjena z Direktivo Komisije 93/102/ES [2], in člena 4 (2) Direktive,

ker so s to direktivo predvideni ukrepi Skupnosti, ob upoštevanju področja uporabe in učinkov predlaganih ukrepov, nujni za uresničevanje zastavljenih ciljev; ker teh ciljev države članice ne morejo doseči, če delujejo posamezno; ker, poleg tega, že Direktiva 79/112/EGS predpisuje uresničevanje teh ciljev na ravni Skupnosti;

ker je zaradi zagotavljanja primerne obveščenosti potrošnikov za nekatera živila treba dodatno predpisati obvezne navedbe poleg tistih iz člena 3 Direktive 79/112/EGS;

ker se plini za pakiranje, uporabljeni pri pakiranju nekaterih živil, ne obravnavajo kot sestavina skladno s členom 6 (1) Direktive 79/112/EGS in jih zato ni treba navesti v seznamu sestavin na označbi;

ker je treba potrošnike vseeno obvestiti o uporabi takšnih plinov, da bi razumeli, zakaj ima živilo, ki so ga kupili, daljši rok trajanja kakor podobni proizvodi, ki so pakirani drugače;

ker je, da bi preprečili ustvarjanje novih ovir v trgovini z enostranskimi ukrepi držav članic, treba sprejeti predpise Skupnosti na tem področju;

ker je bil, skladno s postopkom iz člena 17 Direktive Sveta 79/112/EGS, osnutek te direktive predložen Stalnemu odboru za živila, ki ni mogel dati mnenja; ker je Komisija, skladno z istim postopkom, Svetu predložila predlog ukrepov, ki jih je potrebno sprejeti;

ker Svet do izteka trimesečnega roka, ki ga je imel na voljo, ni sprejel nobene odločitve, mora sprejeti predlagane ukrepe Komisija,

SPREJELA NASLEDNJO DIREKTIVO:

Člen 1

Brez poseganja v določbe člena 3 Direktive 79/112/EGS mora označba na živilih, navedenih v Prilogi k tej direktivi, vsebovati dodatne navedbe, kakor je določeno v Prilogi.

Člen 2

Če je potrebno, države članice pred 30. junijem 1995 spremenijo svoje zakone in druge predpise, tako da:

- dovolijo promet s proizvodi, ki ustrezajo tej direktivi, najpozneje od 1. julija 1995,

- prepovejo promet s proizvodi, ki niso skladni s to direktivo, od 1. januarja 1997; proizvodi, ki so bili dani v promet ali označenimi pred tem datumom in niso skladni s to direktivo, so lahko v prometu do porabe zalog.

O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

V Bruslju, 18. novembra 1994

Za Komisijo

Martin Bangemann

Član Komisije

[1] UL L 33, 8.2.1979, str. 1.

[2] UL L 291, 25.11.1993, str 14.

--------------------------------------------------

PRILOGA

Seznam živil, katerih označba mora vsebovati eno ali več dodatnih navedb

Vrsta ali kategorija živila | Navedbe |

Živila, katerih rok uporabnosti je podaljšan z uporabo plinov za pakiranje, dovoljenih skladno z Direktivo Sveta 89/107/EGS | "Pakirano v kontrolirani atmosferi" |

--------------------------------------------------